"RPC" วิกฤตลูกหยุดผลิตเร่งลดต้นทุน
RPC เร่งลดขนาดตัวเองเพื่อความอยู่รอดหลังเครือ PTT หยุดส่งวัตถุดิบทำบริษัทย่อยหยุดกิจการยอมรับสภาพคล่องตึง
9 มี.ค. 2555

RPC เร่งลดขนาดตัวเองเพื่อความอยู่รอดหลังเครือ PTT หยุดส่งวัตถุดิบทำบริษัทย่อยหยุดกิจการยอมรับสภาพคล่องตึง
นางศิรพร กฤษณกาญจน์ กรรมการผู้จัดการใหญ่ บริษัท ระยองเพียวริฟายเออร์ (RPC) เปิดเผยว่า ผลจากการหยุดส่งวัตถุดิบให้แก่บริษัทของบริษัทในเครือ ปตท. (PTT) นับตั้งแต่วันที่ 7 ก.พ.เป็นต้นมา ทำให้บริษัท มีความจำเป็นต้องทยอยเลิกจ้างพนักงาน โดยจ่ายค่าชดเชยตามที่กฎหมายกำหนดอย่างครบถ้วน และปรับลดโครงสร้างองค์กรให้เล็กลงอย่างมาก เพื่อประหยัดค่าใช้จ่ายและเพื่อให้อยู่รอด 
บริษัท เพียวไบโอดีเซล (PBC) บริษัทย่อยที่ RPC ถือหุ้นอยู่ 100% ประกอบธุรกิจผลิตน้ำมันไบโอดีเซล (B100) ขายให้บริษัท เพื่อใช้ผสมในน้ำมันดีเซลของบริษัทต้องหยุดการผลิตอย่างไม่มีกำหนดด้วย
บริษัท เอสซีที ปิโตรเลียม (SCT) ซึ่ง RPC ถือหุ้นอยู่ 99.99% และมีบริษัทย่อยอีก 6 บริษัท ได้หยุดดำเนินการไปด้วย ซึ่ง SCT ทำหน้าที่ทางการตลาดให้กับ RPC ต้องหยุดดำเนินการเช่นกัน
อย่างไรก็ตาม RPC ยังมีบริษัทย่อยที่ทำธุรกิจต่อได้ แต่ก็มีปัญหาเรื่องเงินทุนเพราะสถาบันการเงินเริ่มทบทวนการปล่อยสินเชื่อ คือ 1.บริษัท เพียวพลังงานไทย ทำธุรกิจค้าปลีกและสถานีบริการน้ำมัน 2.บริษัทจตุรทิศขนส่ง ทำธุรกิจขนส่งน้ำมัน 
บริษัท เอสซีที สหภัณฑ์ ทำธุรกิจขายอุปกรณ์เครื่องมือสถานีบริการน้ำมัน และให้บริการสร้าง และซ่อมบำรุงสถานีบริการน้ำมัน4.บริษัท เพียวสัมมากร ดีเวลลอปเม้นท์ ทำธุรกิจศูนย์การค้าปลีกคอมมูนิตีมอลล์
“ตอนนี้ต้องลดค่าใช้จ่ายทุกด้านเพื่ออยู่รอดและรอคดีจบ ซึ่งฟ้องเรียกค่าเสียหาย 9,000 ล้านบาท และธุรกิจปั๊มน่าจะยังทำได้ เพราะซื้อน้ำมันสำเร็จมาขายเพื่อเลี้ยงธุรกิจให้อยู่ต่อไป”